R5dwMg/zh-wiki-yue-long huggingface dataset:
元洲仔公園，香港公園之一，遊樂場之一，喺大埔大埔海邊，南起元洲仔里，北到林村河口，就近廣福邨、宏福苑，英文叫Yuen Chau Tsai Park。行政上歸大埔區。設施有緩跑徑、健身徑。另有寵物共享公園，以及狗糞收集箱、洗手間兼暢通易達洗手間。
小瀝源路遊樂場，香港公園之一，遊樂場之一，喺沙田小瀝源路一號，英文叫Siu Lek Yuen Road Playground。行政上歸沙田區，香港康樂及文化事務署管。設施有草地滾球場、網球場、壁球場、單車徑、單車場。
寶康公園，香港公園之一，遊樂場之一，喺將軍澳運隆路，英文叫Po Hong Park。行政上歸西貢區。設施有公園、硬地球場、手球場、籃球場、排球場、門球場、滾軸溜冰場、緩跑徑、健身徑。以及七人足球兼手球場。
寶翠公園係香港一個中型公園，喺寶康路，公園因位於翠林邨同寶林邨之間，翠林邨就喺寶翠公園對上嘅山坡，所以就起咗呢個名。公園位置喺新界將軍澳寶康路同寶琳北路交界，佔地4.24公頃。呢個公園喺1994年7月25日正式開放。
唐明街公園係香港嘅一個公園，位於新界將軍澳唐明街，佔地約1.4公頃，屬於天晉發展項目嘅一部分，由港鐵公司同新鴻基地產興建，並交由康樂及文化事務署負責管理。公園分兩期興建，由2011年中旬開始興建，至2012年底竣工，喺2013年3月22日開放畀公眾。
公園第一期主要係園景花園，有一條斜道，長約195米，由唐明街地面入口延伸至PopCorn商場一樓嘅演薈廣場，喺唐賢里同唐德街亦設有入口，多個位置鋪有多用途草坪，近唐德街地下設有長者健身站。而第二期主要係兒童遊樂場，設有洗手間，並連接旁邊嘅唐明街休憩處。
另外，公園原定計劃喺中間興建一條行人天橋連接尚德廣場二樓天橋同PopCorn演薈廣場，呢條行人天橋由路政署負責興建。而路政署喺2012年6月回覆西貢區議會，話條行人天橋嘅工程動工時間表預計喺公園平台工程完成後開展。
但公園至今已經開放超過一年，路政署於2014年2月再回覆區議會，指該署已為行人天橋嘅擬議工程計劃進行詳細設計，並按照一般工務工程計劃嘅程序推展，所以未有落實動工時間表。至2016年底先開始動工。呢條行人天橋喺2019年10月落成並啟用。
天文公園，香港公園之一，以天文為主題，喺新界萬宜水庫西壩，南風灣之東，元五墳之南，創興水上活動中心邊，行政上歸西貢區。園約有一千二百平方米，工程耗資二百萬港圓興建。二〇一〇年一月三十號，由香港太空館首任總館長廖慶齊擔任開幕嘉賓。
香港單車館公園，香港公園之一，遊樂場之一，喺將軍澳寶康路一百零五到七號，英文叫Hong Kong Velodrome Park。行政上歸西貢區。設施有單車徑、單車場、緩跑徑、健身徑、露天劇場、模型船池、共融遊樂設施。
公園唔細，設施好多，有十一人人造草地足球場、兩個籃球場暨排球場、門球場、單車徑、兒童單車徑、滑板場、單車租用亭、公眾停車場、兩個兒童遊樂場、足健徑、露天廣場、海濱長廊、緩跑徑、長者健體園地同埋園景區。
青衣海濱公園響東青衣島東北岸，喺藍巴勒海峽邊，對住葵涌同荃灣。由南向北睇，由私人屋邨海欣花園開始，過翠怡花園同青衣碼頭，過屋邨海悅花園、宏福花園，過青衣運動場、青衣游泳池，過商場青衣城，到屋邨灝景灣轉向西，過屋邨青雅苑、長發邨、青泰苑，到東北公園為止。
荃灣區嘅地界，係由荃灣理民府而來，屬理民府，係香港政府管治新界南部而設。後尾有地方行政白皮書，落實地方行政，就設立荃灣區議會。荃灣區議會係荃灣區嘅咨詢機構，係民選、委任同荃灣鄉事委員會主席組成。區議會喺1981年4月1號成立。
佢係香港最早成立嘅區議會之一，皆因佢前身係「荃灣康樂市容諮詢委員會」，早到去1976年。過咗一年，喺1977年，就改名做「荃灣諮詢委員會」。再過幾年，喺1981年，就改組成「荃灣區議會」，除咗成個荃灣新市鎮外，重包括油柑頭、汀九、深井、青龍頭、嘉龍、馬灣、大嶼山北部同埋梨木樹等地方。
1981年到1985年期間，荃灣區嘅管轄範圍，包括成個荃灣新市鎮，東至金山郊野公園西面界線，南至荔景山路九華徑同埋荔景臺，西至青龍頭嘉龍村，北至大帽山郊野公園近荃錦坳同埋城門郊野公園近鉛鑛凹，而馬灣同埋大嶼山東北部亦係荃灣區嘅範圍。
隨住荃灣新市鎮發展，荃灣區人口不斷增加，政府為咗減輕區議會資源分配嘅負擔，就重新劃分地方行政區，喺1985年4月1號成立「葵涌及青衣區議會」，集中服務葵涌同埋青衣居民。荃灣區重新劃界，東面以城門道、和宜合道、昌榮路、青山公路同埋德士古道為界，南面以汀九海岸線同埋馬灣海峽為界，西面仍然以青龍頭嘉龍村為界，北面仍然以大帽山郊野公園近荃錦坳同埋城門郊野公園近鉛鑛凹為界，馬灣同埋大嶼山東北部仍然歸屬荃灣區。
荃灣區喺新界中南部，東面係沙田區，南面係葵青區，西係屯門區，西北係元朗區，而東北係大埔區。荃灣區以荃灣市中心為核心，以海劃分，可以分成三部份，北面係新界大陸，東南面馬灣一島，同埋大嶼山個島嘅東北一角。
荃灣區大陸方面，北面一帶係山脈，山脈由九龍伸到去屯門。荃灣區來計，東面向西行，有針山、草山、鉛礦坳、香港最高峯大帽山、荃錦坳，直至大欖涌附近，大欖角東便入海。荃灣區天然北同東北邊界，就係順住呢條山脈嘅山脊。
荃灣本來平地就唔多，市中心一帶，原本係淺灘來。為咗開市區，就填咗幾次海。荃灣新市鎮係早期衞星城市，所以設計以自給自足為主，區內有好多住宅區同工業區，等啲人唔使跨區返工。而市區生意對象，都係荃灣，葵涌同青衣島居民為主。
沙咀道遊樂場，香港公園之一，遊樂場之一，喺荃灣沙咀道，英文叫Sha Tsui Road Playground，又寫沙嘴道遊樂場。行政上歸荃灣區。設施有硬地球場、網球場、手球場，以及七人足球場兩個、手球場兩個、五人足球場、有看台，容納一千名觀眾、有更衣室同洗手間、救護室。
荃灣公園係香港一公園同遊樂場，喺荃灣永順街59號，近如心廣場，行政上歸荃灣區。設施有瞭望塔、人工瀑布、兒童單車徑、兒童遊樂場、門球場、網球場、中央廣場、露天劇場、寵物公園、卵石路步行徑、緩跑徑、健身站同埋洗手間。
屯門區係香港十八個政區之一，位於新界西，西面係伶仃洋，係香港人口最多嘅住宅區之一，曾經俾人叫做青山區，1970年代改名。南面嘅青山灣同時填海，連同附近發展成新市鎮。人口有502,035人，面積84.33平方公里，每平方公里有6000人住。
屯門公園，原本叫屯門市鎮公園，香港大公園之一，係新界第一個有多種康樂設施嘅大公園。佢喺屯門市中心，屯門鄉事會路邊，地約莫十二公頃半，屯門區佢最大，區域市政局起嘅。而家由康樂及文化事務署管。公園隔籬有屯門大會堂、屯門公共圖書館同埋西鐵綫屯門站。
湖山遊樂場，香港公園之一，遊樂場之一，喺屯門湖山路，英文叫Wu Shan Recreation Playground。行政上歸屯門區。設施有草地球場、籃球場、單車徑、單車場、交通安全城，以及十一人人造草地足球場。
1970年代，近香港邊境嘅落馬洲，起咗座瞭望臺，可遠眺深圳河一帶農田同鄉村。因政治氣氛，當其時西方人好難入中國，所以瞭望臺成為當時熱門旅遊地點。隨住深圳化做城市，瞭望臺景觀已大不如前。到咗2000年打後，落馬洲瞭望臺裝修過，擴建為落馬洲花園，栽種唔少杜鵑花。
天水圍公園，舊時叫天水圍市鎮公園，係香港一公園同遊樂場，喺天水圍天瑞路六號，係天水圍新市鎮中間大公園，佔地十四公頃八。公園周圍都係大型屋邨，例如嘉湖山莊、嘉湖銀座、天瑞邨同埋天耀邨等等。個公園由康樂及文化事務署管。
天水圍公園舊時叫天水圍市鎮公園。個公園原本係嘉湖山莊發展項目之一，由長江實業斥資1億1千幾萬港元起嘅。公園分兩期落成，第一期喺1993年3月26號開放，第二期喺1997年1月16號全面開放畀居民使用。
入面嘅大型人造草地球場更係新界頭一個專為欖球而設計嘅場地，可用做十一人足球或者十五人欖球嘅練習或者比賽，重設有可容納220人嘅有蓋觀眾看台，同埋球證室、更衣室等輔助設施。人造草地球場每日朝早8點到夜晚11點開門。
元朗公園係香港公園之一，遊樂場之一，都幾大下，喺新界元朗，元朗市中心西南，水牛嶺嘅公園北路，佔地七公頃半，歸入元朗區。喺1991年起，由康樂及文化事務署管理。元朗公園攞過香港園景師學會嘅優異獎。設施有公園、硬地球場、門球場、百鳥塔、手球場。
東涌北公園，香港公園之一，遊樂場之一，喺東涌文東路二十九號，英文叫Tung Chung North Park。行政上歸離島區。設施有共融遊樂設施、兒童遊樂場、觀眾看台，坐到二十人、洗手間、浴室同更衣室、以及泛光燈。
滑浪風帆紀念花園，香港嘅公園之一，花園之一，喺新界長洲，東灣長洲東堤路，隔條路係海灘。花園紀念一九九六年，李麗珊喺奧林匹克運動會中，得到滑浪風帆金牌。亦紀念區域市政局成立十週年。園內有十座雕塑，展示滑浪風帆。
香港特別地區係指由香港政府將具有特殊生態價值嘅地方劃出嚟做保育用途嘅地區。特別地區同郊野公園一樣，都係由漁農自然護理署負責管理一切有關事務。截至2011年，香港共有22個特別地區，其中11個喺郊野公園之內，其餘11個屬於獨立嘅特別地區。
水魚，書面寫做鱉，係一種水裏面嘅爬蟲類動物。佢同龜夾埋做龜鱉目，水魚同龜好似樣，不過佢嘅殼係軟嘅，似皮革多啲。水魚自成一科，叫鱉科。呢個科有三個種，分別係 Cyclanorbinae、Trionychinae 同埋絕種嘅 Palaeotrionyx，大概有廿五個品種。
長度由廿厘米到一米都有，睇品種而定。亞洲、非洲同北美洲都有佢哋嘅蹤影。水魚鍾意住響水底，有時重會伏響沙下面，伸個頭出嚟等捉嘢食。佢哋多數住喺河、湖。佢哋條頸夠長，伸個頭出水面就吸到氣。唔同品種各有各自己鍾意食嘅嘢，有啲係食齋，有啲係食肉。
香港並唔係稜皮龜嘅主要繁殖地，但因為佢喺海洋中嘅遷徙路線極之廣泛，香港水域亦可能係遷徙路線上，所以偶然有機會發現到。根據資料，稜皮龜首次係喺1951年被發現，地點係長洲一個沙灘度，當時佢上岸之後好快就游番落海。
粉嶺舊稱粉壁嶺，係條圍村來嘅。而條村北面山上面，相傳有塊白如粉嘅石壁，有靈性，所以叫座山做粉壁嶺。因為呢座山咁有靈氣，所以啲人叫佢做靈山。響英國統治新界之後，起咗九廣鐵路，重起埋粉嶺車站。之後沙頭角鐵路亦由呢度伸到去沙頭角。
始新世開始出現草。中新世嘅時候全球氣候變得乾燥少雨，好多雨林枯萎，草原開始發育，並向全球蔓延開嚟。草本身非常難消化，得擁有複雜消化系統嘅偶蹄目先可以有效咁利用呢種粗糙、低營養嘅食物。好快偶蹄目就取代咗奇蹄嘅生態位置，成為食草動物嘅主導。
偶蹄目可分為2大類，但各類內部形態差異好大。豬形亞目、西猯同河馬）保留四趾，臼齒簡單，腿短。犬齒變大成獠牙。除咗河馬之外，佢哋屬於雜食動物，胃嘅構造簡單。駱駝類同反芻類就相反，傾向於長腿、兩趾同複雜嘅頰齒同埋一個好複雜嘅胃。
法國同西班牙嘅岩洞裏面留低嘅畫。克羅馬嘅壁畫，裏面有好多野牛、北山羊等偶蹄動物。幾乎所有人類文明都有偶蹄動物嘅存在。人類最早馴養嘅家畜就有偶蹄動物。偶蹄動物係構成人類畜牧業同埋農業嘅重要成分，係人類最主要嘅肉、乳制品來源，亦係皮革業嘅重要來源。
水牛奶 即係由水牛產出嘅奶。水牛唔係乳牛，所以產奶量有限。不過佢嘅成份亦有營養價值，奶中含有蛋白質、氨基酸、乳脂、維生素、微量元素等。中國廣東著名嘅大良牛乳，亦係水牛奶產品。其他製品重有薑汁撞奶、雙皮奶等。
貝澳主要分為四條村，包括姓張嘅老圍同鹹田，同埋姓何嘅新村同羅屋。每條村都有宗祠同埋社壇，而且有風水林。老圍而家仍然有一邊石砌矮圍牆，用嚟阻擋水浸嗰時嘅洪水。貝澳村民以前一係耕田，再唔係就捉漁。喺河口嗰邊，有座清朝仁宗嘉慶四年起嘅天后宮，間廟面對西南方，背山面海，裏頭重有一個銅鐘。
一九五六年到一九六三年，香港缺食水，香港政府起石壁水塘，開嶼南道、東涌道同大澳道，連貫各地。喺貝澳南部，連到分流嘅山水，全部截住，引去水塘。就係咁樣，搞到田地冇水灌溉。之後，耕田嘅村民唔耕，放晒啲水牛，另謀生計。
貝澳位於大嶼山東南面，喺大嶼山嘅南岸。貝澳東面係芝麻灣，南面係貝澳灣，西面係長沙，北部係南大嶼郊野公園。貝澳係一個沙咀，幾條河由附近嘅山流入海，或者流入石壁水塘，其中一條河經過梅窩西南嘅山谷流入貝澳灣。
貝澳海灘設有更衣室、廁所、淋浴、救生員，由康樂及文化事務署管理。海灘裏頭有士多，有賣游水用品、嘢食。因為海灘嘅水分別係嚟自海同埋河，貝澳海灘就喺鹹淡水交界。個海灘嘅水質，每年都會俾環境保護署評做良好或者 一般，冬天就唔評級。
1972年政府推行大型建屋計劃，將元朗市擺入市鎮擴展計劃內。因此唔少人喺元朗市中心起咗好多多層式私人大廈，所以元朗市中心嘅樓宇而家一般都比較古舊，以唐樓、單幢式住宅或只有三四幢住宅組成嘅小社區為主，更加發展成好似灣仔嘅狹窄街道。
錦田河係香港新界元朗區一個河流系統，主幹流源由大帽山山頂以北400米，海拔大約910米高，係香港發源地第二高嘅河流。以前嘅錦田河蜿蜒曲折，流經雷公田、大嶺進入石崗，繞過石崗機場南面流向錦田市以南，再經高埔同南生圍到達元朗山貝涌口村以北同山貝河匯合，最後流入后海灣。
由於以前錦田河多次氾濫引發嚴重水災，河道附近居民構成生命同財產威脅，政府喺1990年代展開大規模防洪工程。工程由渠務署負責進行，由中游開始將河道擴闊同拉直，同埋用混凝土修建堤圍，開鑿南生圍部份魚塘，闢建一條寬闊人工河道等。
錦田河幹流同支流防洪工程陸續喺2000年代完成，部份原本曲折嘅舊河道已被廢棄。依家嘅錦田河已經變成一條排洪河道，全長大約50公里，幹流水平長度則約13公里，而流域面積大約44.3平方公里。幹流上游進入錦田平原東部後，分別喺金錢圍同錦上路站附近同流經清潭水塘以及河背水塘嘅支流匯合，再喺高埔村同源自觀音山嘅支流匯合，最後喺南生圍同大生圍之間以及甩洲以南，同山貝河匯合流出后海灣。
后海灣，原寫後海灣、後海，係香港同深圳西面一大灣，因為近深圳，又叫做深圳灣，而英國人叫佢做Deep Bay，所以又叫做深灣。后海灣原本寫做後海灣，因為佢係南頭後海，所以叫後海灣，而南頭嘅前海，亦都有前海灣，又叫大剷灣，向住伶仃洋。
因爲后海灣有后字之故，啲人直覺同天后有關，而后海灣口西面，蛇口側邊嘅赤灣有赤灣天后廟，更加深有呢個聯想。之不過按地理計，后查實係後字減筆。有時舊地圖都有註後海灣。而查實呢，後海係同前海相對。後海喺南頭東岸，而前海喺南頭西岸。
后海灣三面畀地圍住，東係南頭半島，北係深圳，西係香港新界米埔、流浮山等地，西南方向通出伶仃洋，門口係深圳蛇口同香港嘅爛角嘴。后海灣，雖然三面有地環抱，可以泊船，但因有沙泥淤積，唔啱泊大船。而周圍地勢平坦，難以避風。
英國向大清租借新界時，亦將成個后海灣租埋，而岸界係以水漲計，所以當時香港西界係當時新安縣岸邊。西界再響南頭半島南端，赤灣附近接條直綫落大嶼山大澳，做香港西海界。不過一九九七年七月一號之後，后海灣正式由香港同深圳各佔一份。
響中華人民共和國成立之後，因為有大量難民來香港，所以香港同中國大陸之間，來往受管制。而當時大陸生活環境唔係咁好，有連場政治運動，唔少人都坐船由后海灣偷渡來香港，響流浮山等地上岸。一九六七年香港左派暴動，有香港人響后海灣畀人擄返大陸。
現時元朗明渠兩邊，種咗些少樹，亦有些少長櫈畀人休息。但由於明渠景觀欠佳，欠缺涼亭等設施，淨係得好少老人家會用長櫈。明渠附近環境屬市中心同工業區，環境一係過嘈，一係過僻，現時情況根本及休閒活動之用。明渠兩邊，長期畀人放置、棄置雜物，有礙觀瞻。
林村河係香港一河，喺新界大埔，水源自大帽山同觀音山，自林村谷出大埔海，經林村各圍村，近康樂園屈入大埔新市鎮出海。條河係香港僅存嘅大型低地河，流域大，範圍約莫有十八平方千米半，分水嶺為林村谷羣山。佢支流有社山河，同喺谷地。
林村河上游，由梧桐寨瀑布開始，流經林村谷，落到中游流，經寨乪、馬蒲尾村同坪朗等農地。中游上半段起咗條60米闊嘅堤壩，毀壞咗天然生態，同埋原有嘅河床。而中游下半段，流經林錦公路側邊。下游起自林錦公路交匯處，去到大埔頭抽水站，呢處有條人造纖維整嘅充氣水壩，控制流量。
林村河原本喺家下廣福橋附近，就流入大埔海。喺1970年代，大埔新市鎮發展，大埔海近大埔呢邊，就填晒海。因此，林村河就改成人工河道，畀人拉長到去廣福邨先出海。並且，響廣福邨附近，同另一條畀人拉長大埔河匯合，變成今日咁樣。
林村河近大埔，因為河面較闊，以前係靠艇渡河。英國人1898年得到新界，就響大埔起大埔公路，連帶起橋過河。條橋重建，叫廣福橋。因為當時將大埔公路響大埔市一段，改名叫改廣福道。後尾新市鎮發展，條橋柝咗，馬路改道。
青環海蛇廣泛出沒喺印度洋海域，包括波斯灣、伊朗、巴基斯坦、印度、斯里蘭卡、孟加拉國、緬甸、泰國、馬來西亞、菲律賓群島、韓國、日本、所羅門群島、南中國海、東中國海、中國山東及遼東沿岸、新畿內亞、澳洲等海域。
太平洋颱風季係指一年內喺赤道以北同埋國際換日線以西嘅太平洋水域，包括南中國海，所產生嘅熱帶氣旋嘅一段時間，係風季嘅一種。雖然而家氣象台冇定下任何颱風季嘅指定期限，但係大部份喺西北太平洋嘅熱帶氣旋通常都會喺5月至12月期間形成。
喺西太平洋產生嘅熱帶風暴由日本氣象廳負責命名。另外，因為熱帶低氣壓嘅影響力不大，所以熱帶低氣壓都唔會被命名，但係反而以編號命名，並以W字母作為結尾，例如「熱帶低氣壓22W」。而凡進入或者喺菲律賓指定範圍內產生嘅熱帶氣旋，菲律賓大氣地理天文部門都會為佢哋訂立一套菲律賓名，每四年再用過一次，時不時會為一啲名作出更改，為當地作警報用途，所以同一個風暴有時會出現兩個唔同嘅名，或者一個名會俾幾個風暴用。
香港城市大學大氣研究實驗室曾經運用1950年至2000年嘅熱帶氣旋數量嚟統計平均數目，並計算出1950年至2000年嘅平均熱帶氣旋數目係31個熱帶氣旋，其中平均27個達到熱帶風暴程度，同埋17個達颱風程度。
香港城市大學亦曾經就此為2008年太平洋颱風季作出熱帶氣旋數目嘅預計，當時預期2008年太平洋颱風季將有33個熱帶氣旋，其中有30個達熱帶風暴程度，19個達颱風程度。。但實際上，2008年太平洋颱風季只有31個熱帶氣旋形成，22個達熱帶風暴程度，11個達颱風程度。
鵪鶉蛋係鵪鶉生出嚟嘅蛋，外面有一層硬殼，表面有啡色斑點，裏面有氣室、蛋白同蛋黃部分，含有各類營養，係人類常見嘅嘢食之一。一隻鵪鶉蛋嘅膽固醇同卡路里成分大約係一隻雞蛋嘅三分之一，唔算特別高。鵪鶉蛋嘅維生素B1係雞蛋的6倍，而維生素B2係雞蛋嘅15倍。
胸圍又叫波罩、乳罩、奶罩或文胸，有時都會泛稱為「內衣」，或者講「內在美」，係女性所着嘅內衣之一，用來遮住同托起對𢆡。胸圍最初源自法國，但係依家英文通常簡寫叫做「bra」。以前歐洲啲貴族女性鍾意着一種非常之緊身嘅束衣。
非洲象係象科一個屬，喺1825年由佐治居維葉男爵命名。係目前世界上最大隻嘅陸上哺乳動物，成年非洲象公高過 3.5 米，最高去到 4.1 米。體重約莫 4 至 5 噸，最重記錄有話 10 噸。佢哋有好長嘅牙，叫象牙，最高記錄有成 102.
非洲象係一種巨型嘅植物消耗者，草、葉、蘆葦、種子、豆莢、生果、根莖、樹皮都係佢嘅餐單。一隻非洲象每日至少食六餐，每次食大約200公斤左右，同埋飲80至100公升水。若果喺動物園養嘅話，因為飼料裏面已加有蘿蔔、生果或蔬菜，所以每日食量好少超過 200 公斤。
人一路認為非洲象係馴服唔到。其實喺公元前二世紀嘅埃及托勒密時期，布匿克人時期、羅馬時期、以及而家非洲嘅阿比西尼亞，都有象馴化過。非洲象係可以完全馴服嘅，尤其是象仔。就算成年野生象訓練佢哋同研究人員或好奇嘅遊客接近。
亞洲象，又叫印度象，係亞洲體型最大嘅陸上哺乳動物，但比非洲象細隻。鼻端有一個手指咁嘅突起，象公冇象牙，即使係象公亦有一半無象牙或者象牙好細，耳仔比較細、較圓，前腳有 5 隻腳趾，後腳有 4 隻腳趾，共有 19 對肋骨，頭骨有兩個突起，背脊拱起。
亞洲象響古代中國唔單止係南方鄰國進貢嘅禮品，皇家多馴養象用於典禮時顯示威儀，甚至用嚟打仗。古時響黃河流域重係用嚟耕田嘅家畜。響《呂氏春秋》裏面，亦記載咗商王曾經騎象攻打東夷部族。古時亦有「曹植稱象」嘅故仔  。
響泰國，象係國家象徵。泰國好多府嘅府徵都有象嘅圖案。相傳白象為古時泰北嘅蘭納泰王朝帶嚟幸運，自此成為泰國嘅國寶。泰國皇室勳章最高級嘅係皇家白象勳章。因為2006年從2月到7月大象嘅數目增長三倍有多，而家喺泰國主要用象嚟當車咁租畀人。
大象天奴係以前荔園動物園所養嘅亞洲象，可惜響1989年2月染急性肺炎而人道毀滅。其後亦有兩次有大象從泰國運港作短期展出。而1975年嗰時，據講泰國有一個馬戲團嚟過香港表演，但反應唔理想，於是將 9 隻大象寄居荔園，重要籌錢將嗰班大象送返泰國。
錫蘭象現正瀕臨絕種。當地嘅象牙貿易已有2000年歷史。響1800至1900年初，有好多錫蘭象畀人以戰利品嘅形式大量捕殺。1999至2006年底期間，每年都有接近 100 隻大象被獵殺。今時今日只有好少野生錫蘭象住響邊緣地方。
蘇門答臘象係亞洲象嘅亞種之中第二體型最細嘅，高大約由1.7至2.6米不等。呢個亞種亦係蘇門答臘島上獨有嘅動物，但由於濫伐樹木同埋人類捕獵，目前野生嘅蘇門答臘象只剩低 600 隻左右，屬於極度瀕危動物。
蘇門答臘象喺以前分布成個島，直到1980年代，開始分散成44個獨立嘅種群，而數量重一直減少。1986年，印尼政府開始成立「大象訓練中心」，呢類中心係將大象困住，然後加以訓練，用嚟做搬運，巡邏或者用喺旅遊業度。
大埔海，香港內海，喺新界東北，大埔側邊，古稱大步海，英文寫做Tai Po Hoi。英文又名Tolo Harbour，轉寫為吐露港，或舊圖沱羅港、陀羅港。對住大埔，故此稱做大埔海。大埔海南邊係沙田海，東邊係有赤門同船灣出大鵬灣，通出南海。
乳醣，又寫乳糖，係醣一種，雙醣一種，見於奶入便。乳醣分子，係葡萄醣同埋半乳醣兩隻單醣化合而成。人體入便，可以畀乳糖水解酶分解成兩種單糖。奶中乳醣重量，佔百分之二到八，唔同物種會有差異。乳醣嘅分子式係C12H22O11。
」。而家所謂《易經》同《詩經》入面嗰句就係「抱住又爛又乾嘅葫蘆瓜就可以將個身浮喺水面度唔會浸死」噉解。啫係話葫蘆瓜就係最早嘅救生設備。後嚟喺海度行緊嘅船，大多數都係帶住嚿葫蘆瓜，費事話部船失事。就係噉，古代嘅中國人民就係用咗乾嘅葫蘆瓜嚟撐過河嘅，佢就係最早嘅救生水泡喇。
到咗宋朝嗰陣，整救生水泡嘅技術進步咗，有人開始用軟木料同蘆葦等整成個好似個環噉嘅嘢畀人捐入去，用個環嚟托住個身，用咗呢種環形嘅救生水泡，重方便過葫蘆瓜成幾百倍，所以就變咗名副其實嘅救生水泡喇，宋代啲人話佢係「浮環」。
喺航海嗰陣，嗰啲海事員重將啲救生圈放喺輪船嘅甲板度比較明顯嗰邊，重喺救生圈度油咗紅同白兩種顏色，有啲比較高級嘅救生圈度重裝咗有自己識發光嘅浮燈響度，噉唔理佢喺日頭定係晚黑，都好易睇到跌咗落水嘅人喺邊個位度跌咗落去，噉救援船就可以跟住個標記迅速去到出事地嚟救返跌咗落水嘅人。
游水泡喺水上遊樂園入面，成日都見到喺水上瀡滑梯度用嘅，用法就係一個人坐喺個環嘅中間，跟住對腳同對手放喺個游水泡嘅出面。有好多嘅游水泡係設計成重多個一管縫嘅品種，甚至重有2個或4個窿嚟畀啲人坐得舒服啲。
『水泡』嘅讀成 seoi2 pok1，Pok1 呢個音亦成街聽到，係白讀，似英文 POP 澉讀。Pok1 嘅本字好可能係「𦢊」，其《廣韻》嘅解釋係啲肉凸咗出嚟，而反切音為「北」「角」，意、音同粵文一至。
漢莎同盟係12到13世紀中歐嘅神聖羅馬帝國同條頓騎士團部份城市之間形成嘅商業、政治同盟，以德意志北部城市為主。「漢莎」嘅德文意思為「公所」或者「會館」，最早係指從南海到芬蘭、瑞典同挪威嘅一班商人同佢等嘅貿易船隻。
漢莎同盟喺12世紀中期逐漸形成，14世紀晚期到15世紀早期達到鼎盛時期，加盟城市最多達到160個。1367年，漢莎同盟成立以呂碧克為首嘅領導機構，吸引到漢堡、科隆、不來梅等大城市嘅富商、貴族參加，重擁有埋自己嘅武裝同金庫。
1370年，漢莎同盟擊敗丹麥，訂立《舒特留崇德條約》，從此壟斷波羅的海地區貿易，商站遍及西起倫敦，東到諾夫哥羅德嘅沿海地區，實力雄厚。15世紀中葉之後，隨著英、俄、尼德蘭等國家嘅工商業發展，加上新航路嘅開闢，漢莎同盟由盛轉衰，1669年解散。
1945年，第二次世界大戰打完，納粹德國輸咗。德國畀英國、法國、美國同埋蘇聯瓜分咗做四舊。美國希望帶頭將德國改革成為一個好似美國咁嘅聯邦共和國，所以喺1947年呢四個佔領國就夾手夾腳將德國劃返開做十六個聯邦州，邊界大致上跟返德意志帝國時代嘅行政區劃，但係同今日嘅劃界唔同。
過多兩年，英佔區、法佔區同埋美佔區合併為「德意志聯邦共和國」，簡稱西德。但係蘇佔區唔肯加盟，自己成立咗「德意志民主共和國」，簡稱東德。西德喺1949年訂立德意志聯邦共和國基本法，確立西德嗰十一個州嘅地位同埋聯邦制度。
德國基本法本來諗住係過度法律，但係四十幾年之後，東西德統一嗰陣，兩德和談決定喺法律上用東德加盟西德嘅方法統一，所以西德嘅基本法同埋聯邦制度就一直沿用落去。1990年10月3號，東德名義上解體成東柏林同埋五個獨立嘅州，各自以聯邦州嘅身份加入德意志聯邦共和國，東西德正式統一。
黃䘆係環節動物門寡毛綱類嘅動物。動物學分類入便，佢哋歸入單向蚓目。就成條黃䘆嚟講，蛋白質含量有七成咁多，重有磷、鈣、鐵、鉀、鋅、銅呢啲化學元素，同埋多隻維他命。黃䘆嘅節有剛毛，最前面兩節冇。而家發現咗 200 幾種黃䘆，1837年，生物學家查理斯·達爾文話黃䘆係地球上最有價值嘅動物。
黃犬嘅構制係管狀，個身兩邊對稱，有節，冇骨，嚮體表有一層有色素嘅薄薄哋嘅角質層。有個封閉式循環系統，消化管係一由頭至尾延伸嘅管狀構造，則經肛門或腎管㢌，鍾意食腐爛嘅有機廢物。用皮膚呼吸，背脊有窿分泌黏液保持皮膚濕潤。
梅爾維爾由1830年十月至1831年十月讀奧爾巴尼學院，佢喺1836年十月到1837年三月之間學咗唔少文學經典。因為家道中落，十五歲離校，做過農夫、職員、小學先生等職務。1837年搭帆船出航，去咗英國利物浦。
1841年成為捕鯨水手，由美國麻省費爾黑文出發。捕鯨船喺南太平洋一帶航行。1842年七月南太平洋馬克薩斯群島，佢同泰皮族接觸，十一月，喺艘捕鯨船上做咗掟叉手四個月。1843年八月加入美國戰艦美國號服役，1844年十月喺波士頓上岸，定居麻省。
1845年開始寫小說，1846年喺倫敦出版小說Typee，隔年出 Omoo。佢開始讀莎士比亞作品，1849年出版《雷得本》，1850年出版《白外衣》，獲得好評。1847年同伊麗莎伯蕭結婚，喺加拿大度蜜月。
《無比敵》呢部小說日後譽為美國最正嘅小說之一，但係出版頭一年只賣得五本，唔賣得亦唔轟動，梅爾維爾好失望。要到本書出版七十年之後，先受到廣泛重視。1866年之後佢自費出詩集《戰事集》、Clarel、《約翰瑪爾同其他水手》同《梯摩里昂》，1891年9月28號，梅爾維爾喺紐約死於心臟肥大，潦倒以終。
有指「包剪揼」嘅本字係包剪䂿。䂿字個音係達合切，dap6。《正字通》「以腳踏碓舂米曰䂿」，呢句嘢話用腳踩個槌去舂米就叫做䂿。啲人平時講嘅䂿石仔就係呢個䂿。亦可能係包剪𢱕。「猜呈尋」可能係本字猜澄鋹。亦有理論指「呈尋」係「秤沉」變音，而「秤」指「秤砣」。
公司由里德·哈斯廷斯同埋馬克·倫道夫喺1997年8月29號成立，總部位於加州。1999年開始推出訂閱制嘅服務。到咗2009年，Netflix已經可以提供超過10萬部電影DVD，訂閱者數目超過1000萬人。
2017年6月6日，《2017年BrandZ最具價值全球品牌100強》公布，Netflix名列第92位。2017年11月30號，美國媒體巨頭、世界最大嘅收費影片網站Netflix買咗《白夜追凶》嘅播放權，呢一次係呢間公司第一次買咗中國嘅網絡劇集版權，並計劃喺全球190幾個國家同埋地區上線。
2018年12月，世界品牌實驗室編制嘅《2018世界品牌500強》揭曉，排名第88。2019年10月，位列2019福布斯全球數字經濟100強榜第46名。2019年10月，Interbrand發布嘅全球品牌百強榜排名65。
《魷魚遊戲》嘅成功得到世界各地好多關注，其中過咗四個禮拜已經有1.42億人次睇過。不過喺2021年10月，中國影音平台優酷就宣布推出一檔叫做《魷魚的勝利》嘅綜藝節目。但由於海報設計等方面都被指高度抄襲《魷魚遊戲》，於是引發咗好多批評。
朝鮮日報係大韓民國大形報紙，韓國四大報紙'朝中東文'之一。1920年3月5號由韓國人趙鎮泰創辦。1933年3月爲買入方應模，現朝鮮日報社主方相勳係方應模嘅曾孫。本社係位於韓國首爾市中區太平路1街61。
外套腔係軟體動物好多器官嘅開口所在，例如肛門、鰓孔、腎孔、生殖孔等。唔同動物嘅外套膜都有唔同嘅相對大細，一般都會冚住背部，但亦都有啲動物佢哋嘅套膜會大過個身，完全將個身包陷晒。軟體動物形態各異，唔少會用套膜會生出殻，亦有啲會生出虹吸管。
保羅喺2008年歐洲國家盃估中德國隊6場比賽嘅其中4場。佢喺2010年FIFA世界盃估中晒德國隊打過嘅7場比賽，連決賽荷蘭對西班牙嘅賽果都估中埋，不過自八強之後，佢就開始收到死亡恐嚇，噉係因為佢貼中德國八強贏阿根廷同埋四強輸畀西班牙，而俾阿根廷同埋德國擁躉要脅劏咗佢嚟食，令海洋館要加強防範。
人頭，係人嘅頭。人企立時，人頭喺頂。頭骨嘅部份，因爲骨似殼，叫頭殼，最頂叫頭殼頂。頭有眼口鼻嗰邊叫前，反向叫後。耳喺左右。頂同後有頭髮。前上半，無頭髮嗰處，叫額頭。額頭兩邊有凹位，叫魂精。頭後面落啲，叫後尾枕。
戴基海峽，中國大陸又嗌德雷克海峽，臺灣又嗌德瑞克海峽，係南大洋嘅海峽，喺南美洲智利合恩角同南極洲南舍特蘭群島之間，連接大西洋同太平洋。佢既係世界上最闊最深嘅海峽，又係出現極地惡劣天氣最多嘅海峽，有「殺人西風帶」、「魔鬼海峽」同「暴風走廊」、「死亡海峽」之稱。
佢嘅平均深度有3,400m深，假設將座峨嵋山嘅最高峰放入去，山頂距離水面有320.7m。而最深位係南緯60.8°嘅南舍特蘭海溝，深度可以去到5,248m咁深，即使將兩座黃山同兩座上海中心大廈疊埋放入去，連樓頂嘅最高位都唔會飆出水面。
雖然佢係世界各地通去南極洲嘅緊要通道，但喺南緯60°嘅位幾得人驚下，因為佢係地球唯一冇陸地經過嘅地方，加上有西風漂流嘅洋流經過，而且成日形成極端氣候，所以當地又有尖叫60度之稱，有橫風橫浪係家常便飯嘅事，個浪有時可以去到20m咁高。
戴基海峽同佢北面嘅麥哲倫海峽都係連接太平洋同大西洋之間嘅主要航道，不過因為麥哲倫海峽比較窄，大型嘅船都會選擇行戴基海峽。雖然1914年巴拿馬運河起好之後，好多船都改行比較平靜同安全嘅運河，但係一啲過唔到運河嘅大船，仍然需要用到戴基海峽。
保克海峽係印度同斯里蘭卡嘅交界，亦係印度半島同斯里蘭卡島嘅交界。海峽北邊係孟加拉灣，南邊係波濤洶湧嘅印度洋。海峽雖然長 137km，但闊度最闊有 137km，最窄得 64km。佢嘅平均深度得二到三米，最深位有九米，最淺得一米幾。
喺海峽南邊，有好多斷斷續續嘅島仔形成座橋，所以凈畀細隻嘅船仔通過，而食水比較深嘅大船同郵輪要兜過斯里蘭卡外圍先至可以去到印度東邊嘅孟加拉灣附近地區或印度西邊嘅阿拉伯海附近地區。雖然印度方有政府話要整條運河畀大型船隻通過，但後嚟俾印度同斯里蘭卡當地嘅居民同保護組織人士強烈反對而冇起到。
佢做過淮南節度使杜佑轄下嘅書記。之後，佢入到中央政界，同同年進士嘅柳宗元一齊加入王叔文嘅黨派，呢個黨派歷經德宗末期嘅貞元年間到順宗期，期間推進政治改革。當中劉禹錫擔當財政方面，因爲佢角色重要，佢同王叔文、王伾、柳宗元一齊並稱爲「二王劉柳」。
太過急激嘅改革令佢樹起好多政敵，譬如武元衡。無過幾耐，喺宦官嘅壓力下，在位得八個月嘅順宗退位，然後憲宗即位，武元衡呢班守舊派嘅勢力再盛，王叔文一跣腳就冧咗臺、降咗職，劉禹錫亦遭左遷，任命爲連州刺史，不過喺途中又降格爲朗州司馬，呢一年佢33歲。
815年，佢召還返京都長安，但佢詠咗首關於玄都觀嘅詩，入面有揶揄政府主流派嘅內容，結果惹嬲咗當局權貴，又再貶爲連州刺史。之後歷經數地刺史，比如佢赴任過夔州刺史同和州刺史，意味住佢畀人放逐多年。828年返去長安，拜命爲主客郎中。
結果劉禹錫又再去玄都觀，又詠咗首詩作爲前回嘅續篇。不過呢次有宰相裴度保佢，免咗左遷，但之後裴度引退後，佢想去洛陽任職都唔得，832年外放爲蘇州刺史。因爲劉禹錫份人恃才傲物，性格狹窄，令佢嘅地位好唔安定。
晚年劉禹錫返去洛陽，做太子賓客呢個閒散官職。佢同白居易交往得好深，元稹未死前就已經經常唱和詩，死後由世稱「元白」轉爲「劉白」，白居易讚佢詩文神妙。到唐武宗時，佢喺太子賓客之上加封檢校禮部尚書，係最後嘅官職，842年以70歲壽終，贈戶部尚書。
劉禹錫嘅抱負大，人生中又漂泊多年，所以佢心生對社會不公嘅激憤。爲此，佢作咗幾多詩表露心中嘅憤鬱，有啲係詠史來表白佢不屈嘅意志，有啲係詠物來指摘當時嘅政治腐敗。劉禹錫嘅左遷經驗，令佢詠嘅詩諷喻色彩強烈，尤其係樂府體嘅寓言詩。
例如《聚蚊謠》，佢將中央政界嘅佞臣比喻成夏天時嘅蚊，呢啲蚊雖然係好細嘅存在，但聚埋一齊飛來飛去，煩人不但止重會傷人。但無論點，秋冬時嘅凍天一來，啲蚊就會絕跡，同樣呢班佞臣一失去天時之利，佢哋就會順勢凋落，呢首詩就係有噉樣嘅諷喻意味。
另外，佢又爲各地唱嘅歌曲作新嘅歌辭。因爲曾經喺巴山楚水之地生活好耐，令佢心生對地方歌謠嘅熱愛。喺民間音樂浸染之下，作出唔少富於民歌情調、介乎雅俗嘅詩，清新質樸，真率自然。比如喺做朗州司馬時，當地嘅歌謠係用竹枝做和聲嘅，佢接住屈原學習民歌嘅傳統，根據民歌嘅調作出咗十幾篇《竹枝詞》，係有名嘅作品。
李義喺香港出世同埋接受教育，喇沙書院中學畢業，之後去英國讀法律，喺倫敦政治經濟學院分別攞到法學士學位同法學碩士學位。1972年返香港之後喺香港大學法律系做講師做到1979年。佢喺1978年分別喺英國內殿律師學院同香港攞到大律師資格，並喺1979年全職從事私人執業，執業範圍主要係商業法律。
佢喺1990年獲委任爲御用大律師，並喺1997年獲委任爲原訟法庭特委法官。李義1999年加入司法機構出任原訟法庭法官。喺2000年1月，佢獲委任為上訴法庭法官，並喺同年9月1號獲委任爲終審法院常任法官。
菠菜，又叫菠薐菜，菜一種。生物學歸藜科菠菜屬。草本植物，常綠，一二年生，根帶紅色，又叫赤根菜。原出波斯，今下伊朗一帶，如今全球各地都可以搵到。蔬菜之中，譽為身價最高。古代，亞剌伯佬成日話佢做「菜中之王」。
泥婆羅國泥婆羅。在吐蕃之西樂陵川。⋯⋯初。提婆之父為其叔所殺。提婆出奔。吐蕃納之。遂臣吐蕃。貞觀中。使者李義使天竺。道其國。提婆大喜。延使者觀阿耆婆彌池。池週迴二十餘丈，以物投之。則生煙焰。懸釜而炊。
佢嘅主根比較發達，好似啲老鼠條尾噉，紅色嘅肉質品種，味道比較甜，但佢嘅側根冇咁發達。而佢嘅莖係直立中空版，生到5dm嘅位就出分枝。葉一般係翠綠色，樣比較大。而佢嘅花係風媒花，公乸唔同菜，有時出公乸同菜嘅雙性花。
因應每個地方既文化發展同需要唔同，青銅時代喺嗰個地方既實際開始同埋結束年份亦都好唔同。因為整青銅器要識用銅錫做合金，難過整石器，所以係某啲考古學者，認為係石器時代之後。而煉鐵器又比青銅器難，所以佢跟住係鐵器時代。
古埃及既青銅時代開始得比較早，大約係喺公元前 3,150年開始，當時係奈加代三期文化(英文叫做Naqada III，或者Protodynastic period）。古埃及既青銅器發展，好可能同戰爭需要有關。
灣鱷，又叫做鹹水鱷、入江鱷、河口鱷，係 23 種鱷魚品種入面最大隻嘅，亦都係家下世界上最大嘅爬蟲類。由於佢係鱷目中唯一頸背無大鱗片嘅鱷魚，所以亦叫做裸頭鱷。鱷魚公大隻之後可以有 7 米長，但一般唔會超過5米。
鱷魚乸最大體長差唔多 2.5 到 3 米到。成年體重可以有 100 到 200 千克。細個嗰陣係淡啡色，身同尾有黑色斑點條紋。大過之後顏色會比較深，腹部淡黃色或者係白色，條尾下面最尾嘅部份係灰色。世界紀錄到最大嘅灣鱷有 10 米長。
灣鱷係熱帶同亞熱帶嘅物種。原產泰國、馬來西亞等東南亞地區、印度、南中國海一帶亦都有發現，主要分佈喺澳洲、巴布亞新畿內亞。灣鱷適應力非常頑強，可以住喺唔同嘅濕地，例如河口、紅樹林、沼澤、海岸等鹹淡水區域。
嶺南好耐以前都有灣鱷，主要分佈喺沿海同潮汐帶。唐代韓愈喺潮州所作嘅《祭鱷魚文》提到的正是灣鱷。至少喺一世紀前灣鱷仲有喺華南一帶出沒。據《巡海記》載，李准試過喺1907年跟著「伏波」、「琛航」兩艘軍艦由海南島駛去西沙群島一帶視察，描述咗旅程中仲有灣鱷爬到上去艦邊嘅經過，鱷魚最後係被擊退咗。
灣鱷屬於兇猛嘅大型鱷魚，有好強嘅地盤意識，同時擁有適應高鹽度水質嘅生理結構。灣鱷位處濕地食物鏈嘅最高層次，有啲地區嘅灣鱷甚至比老虎重得人驚。小灣鱷主要係食昆蟲、兩棲類、甲殼類、細小嘅爬蟲類、魚類，成年灣鱷會捕食體形更大嘅動物，但主要係食泥蟹、龜、巨蜥、水鳥，部分體形更大嘅成年灣鱷甚至會捉水牛、牲畜、野豬、馬騮嚟食。
大象天奴，係荔園動物園裏面嘅「鎮園之寶」，係一隻雄性嘅亞洲象，亦都係香港唯一長期飼養嘅大象。佢喺1958年隨同沈常福馬戲團由緬甸嚟到香港表演，之後再運到荔園動物園長住，一直生活喺面積只有幾百平方呎嘅獸籠入面，過住跪地乞食嘅辛酸生活。
公園係園一種，戶外一大塊有唔少植物嘅地，留畀人康樂之用。公園係西方引入嘅概念，英文叫park，意思係一塊圍咗嘅地，裏面養咗啲野生動物，畀人打獵用。後尾引伸到住宅區附近有大自然嘅地，裏面有野生動物，又可以畀人行山、騎馬。
而市區公園就可以根據唔同用處再細分。例如畀人認識下自然生物嘅動物園同植物園。又例如畀好多人一齊玩嘅大型遊樂場。又或者唔係有特別用途，有大塊地，畀人休息，畀大人細路活動下嘅公園。又或者細塊啲畀人坐下行下玩下嘅公園仔，裏面多數有兒童遊樂場。
塘除咗徑流、泉水同少數間歇性溪流以外通常冇明顯嘅天然入水口，主要係依靠天然嘅降水、地下水滲出或以人工引水方法補充池內嘅水量。塘都冇真正意義上嘅地表出水口，水只可以以蒸發、滲入土壤、進入地陷或喺滿水時漫過塘畔同塘堤嘅形式離開塘。
因此塘呢個封閉嘅內流生態系統都同湖唔同，幾乎冇成形嘅水體流動，囤積嘅淤泥同被沖刷進入嘅污染物通常好多，池水渾濁而且好多時候都係綠色或棕紅色嘅。但塘周圍都可以形成小型濕地同消落帶植被，為蛙類、水生昆蟲同一啲半水生動物提供棲息地。
陂塘可以指天然嘅水池加上人工建設、作為灌溉用途嘅水利設施，都特指台灣桃園臺地上嘅人工灌溉塘。桃園臺地係個切割臺地，河谷深而水位低，位於高處嘅農田難以灌溉。臺地表面厚覆嘅紅色粘土層，唔適合農耕，但係適合儲水。
心臟瓣膜通常簡稱心瓣，係心入面種類似喉嘴嘅嘢，作用係維持循環系統喺心入面嘅單向郁動，唔畀啲血掉返轉頭行。哺乳動物嘅心通常有四個心瓣，決定咗血要流嘅流向。而心瓣前後嘅血壓差決定咗佢幾時開同幾時閂，而所謂嘅心跳聲其實就係心臟瓣膜開同閂嗰陣整出嚟嘅聲。
夜鷺公乸同型同色，成鳥身長約40厘米，頭頂、枕部上背為略帶金屬光澤嘅深藍灰色，上身其餘部分同雙翼為端莊嘅暗灰色，眉紋寬闊呈白色並同額前相連，下身為略帶乳黃色嘅白色。頭頂生有2到3條細長嘅白色蓑羽，喺深藍灰色上身嘅映襯下好醒目，呢2、3條蓑羽隨住頭部運動而搖擺得好好睇。
夜鷺常住喺近水邊嘅闊葉林度，活動同食嘢就喺濕地、河面度。佢哋就好似城市中嘅上班族咁樣早出晚歸往返休息地同食嘢地方之間，因為喺飛行過程中佢哋列隊而行，一時成「一」字，一時而成「人」字，所以經常被人當咗係「大雁」。
夜鷺以集群繁殖，喺樹上築巢，常組成幾百隻雀一大群霸住一片樹林築巢，期間經常會有小白鷺、牛背鷺等走堆入去住，夜鷺築巢密度好大，甚至一棵樹以至一條枝椏上就聚集咗3、4個巢，夜鷺巢係由樹枝搭建而成，內部墊以柔軟嘅材料造成。
夜鷺數量好大，係常見嘅雀鳥，近年嚟中國各大城市都有夜鷺數量增加嘅報告，喺一啲地方甚至泛濫成災，因此有啲地方政府採取毀巢破蛋嘅方式嚟控制夜鷺嘅數量，究竟係咩因素導致夜鷺數量增加，背後有冇隱藏住其他環境因素改變嘅訊息，重需要進一步嘅研究。
美洲豹，又叫做美洲虎，係世界上第三大嘅豹屬動物，亦係西半球最大型嘅貓科動物，外表形態同豹極之相似，但係較粗壯，圓斑中有黑點，毛色亦較為深黃。同老虎一樣係食物鏈嘅頂級捕獵者。佢係美洲地區唯一嘅豹屬動物。
體長 1.62 到 1.82 米，體重 56 至 96 千克，有啲可以重到 130 千克。外表似虎豹綜合體，肩臀較壯，黑斑中有圓點，四肢同下側腹則形成較大嘅黑點，背脊嘅黑斑有形成一條線嘅橫紋。同豹一樣會有黑化嘅個體。
具領域性，可互相重疊，豹公領域大細係豹乸兩倍，可能同幾隻豹乸重疊，活動範圍大約 2000 到 3000 米，最大可將近 60 千米。會發出多種叫聲，表達情緒。美洲豹亦都貓科中唯一以襲擊獵物頭骨作為捕獵技巧嘅動物，力大幾乎及得上獅子，可以拖住一隻牛長途咁行。
嘴長，背面呈橄欖綠色，頭、身體、尾上有好多好多深色斑，背脊同尾巴上有深棕色或黑色嘅橫帶紋，肚 dump 係純米色或者淺黃色。初孵出嚟鱷魚 BB 下琶兩側有淡色斑，到咗大約 35cm 長嗰陣呢啲斑紋會消失晒。
普通凱門鱷住喺廣泛嘅水域棲息地。同其他鱷魚一樣，食物隨年齡、季節同棲息地嘅唔同而變化。鱷細個主要食無脊椎動物，特別係鞘翅目昆蟲，亦都食螺、蝦、蟹。大咗主要食脊椎動物，包括水生同陸生脊椎動物。策略包括靜靜伏喺度唔郁，偷襲路過嘅陸上脊椎動物，響水度偷襲游近嘅魚同其他水生脊椎動物，有時亦會用身體同埋尾趕啲魚到淺水處或者響開闊水體將啲魚驅趕到狹窄岸邊再捕食。
求愛行為包括跳出水面，炫耀條尾，輕咬同摩擦頭頸咁。凱門鱷響唔同地點嘅造巢活動嘅高峰期亦有唔同，一般喺潮濕季節。個巢用葉、樹枝仔、雜草同泥堆成山仔型。每次生差唔多 40 隻蛋，成個孵化期鱷魚乸有規律咁關心同埋保護巢址。
鱷魚 BB 出殼時發出叫聲，鱷魚乸將巢挖開送鱷魚 BB 落水裏面，有時乸會用嘴幫鱷胚破殼而出，重用嘴擔鱷 BB 入水。凱門鱷一世唔同時期有唔同敵人。食鱷蛋嘅動物有黑點雙領蜥、發冠長腳鷹、食蟹狐、浣熊、長鼻浣熊同戴帽猴等。
粵港澳大灣區簡稱大灣區，係由廣東珠江口、香港同澳門組成嘅一個經濟圈概念，由中華人民共和國國務院總理李克強晌2017年3月開嘅第十二屆全國人民代表大會提出，目的係推動中國大陸同香港、澳門兩個特區嘅深化合作。
珠江原本係海，為珠海，係南海一部份。因為過千年來，近今日廣州市一帶，聚有東江、西江、北江三大江，同埋其他細河嘅沙坭，喺周圍積成平原。而廣州市南便番禺區一帶就變地，中間留咗條珠江出海。因為地越積越出，所以珠江口亦越移越出。
沙灣古鎮喺南宋嗰時開闢，入面以珠江三角洲做核心嘅廣府文化代表，有好多喺華南地區出名嘅歷史文化資源同民間藝術，重有好多祠堂、廟宇等古建築同商業遺址、民居遺址響度。嗰度嘅廣東音樂同、飄色、醒獅、舞龍、蘭花同飲食等民間藝術同民俗文化出嗮名。
英人開埠無耐，就喺處起咗雅賓利樓，叫The Albany。個位喺今日兵頭花園南面山上，今雅賓利道之東。棟樓一八四四年八月立，香港政府官員宿舍。樓呈長形。一八四五年五月，轉手畀英軍，叫雅賓利兵房，英字Albany Barracks，畀軍官住。
一八六二年，Charles May買入此宅。佢係退休差人頭，卽Captain Superintendent of Police，一八四四年就任職。一八六八年滙豐銀行眾職員，曾住於此。May傳畀仔，再傳畀兩孫，不過一九三一年都死咗。
1913年，佢用咗六個月時期響一艘叫陛下之金巴倫艦嘅訓練船。同年9月，佢成為陛下之哥寧伍艦嘅海軍軍官候補生。之後佢響地中海過咗三個月，但都唔能夠克服暈船浪。響一戰爆發咗三個禮拜之後，佢走到鴨巴甸，響嗰度佢因為身體問題而畀醫生John Marnoch切咗個闌尾。
隨住皇家空軍嘅成立，佢響1918年轉投空軍。直到1918年8月，佢都係英國皇家空軍基地Boys' Wing第四中隊嘅指揮官，響聖李安納皇家空軍學員學校報告之前。佢後嚟完成咗飛行訓練，仲響Cadet Wing做過一個中隊嘅指揮官。
佢好希望可以響歐洲參軍，所以佢接受咗曉治·特倫乍得嘅邀請函。10月23號，佢去咗法國歐天尼。響一戰最收尾嘅幾個禮拜，佢到LAF同埋做咗LAF響法國南錫總部嘅參謀。雖然之後LAF解散咗，但佢都係以皇家空軍參謀嘅身份留多兩個月，直至到畀人派遺返英國。
響同沙里拉分手之後，佢第一次見到伊利沙伯·鮑斯ー利昂。伊利沙伯係一位蘇格蘭貴族，第十四代斯塞莫同京荷恩伯爵克勞德·鮑斯ー利昂嘅第九個細路。亞厘畢對佢一見鍾情，仲下定決心一定要娶到佢返嚟。但係伊利沙伯先後拒絕亞厘畢分別響1921年同1922年嘅求婚，原因係「驚以後都唔能夠再自由咁生活」。
亞厘畢王子最後響1937年5月12號正式加冕，揀咗自己最後一個名「佐治」嚟做王號，稱號係「佐治六世」。響加冕禮當日，阿媽瑪麗王太后亦都有出席，以表示自己對二仔嘅支持，係英國史上第一位出席英王加冕禮嘅王太后。
佐治六世一登基就要面對當時歐洲越嚟越有可能爆發戰爭嘅情形。由於英王響法律上有責任支持同遵守時任首相尼維爾張伯倫嘅姑息主義外交政策，所以當1938年張伯倫響談判完慕尼黑協定之後，佐治六世同王后就邀請佢到白金漢宮嘅露台上。
黃盔犀鳥係一種原產喺原始熱帶雨林嘅犀鳥，分布喺非洲塞內加爾南部，喀麥隆東部同西南部嘅大雀。公可以重成2公斤，頭帶啡色，而乸個紅帶紅色。佢哋最鍾意住響樹冠層度，以小家庭嘅模式生一至2隻幼鳥。佢哋最鍾意喺白蟻同螞蟻竇搵食。
丹頂鶴係一種高大而儀態優雅嘅白色鶴。又叫做仙鶴、白鶴、鴜鷜，中國古籍文獻畀丹頂鶴好多名，例如《爾雅翼》叫仙禽，《本草綱目》胎禽。丹頂鶴係鶴類中嘅一種，因頭頂有紅肉冠而得名。佢係東亞地區所特有嘅鳥種，因體態優雅、顏色分明，響呢啲地區嘅文化中具有吉祥、忠貞、長壽嘅寓意。
丹頂鶴屬於單配製鳥，若冇特殊情況可維持一生。每年嘅繁殖期從3月開始，持續6個月，到9月完。佢哋喺淺水處或有水濕地上築巢，巢材多係蘆葦等禾本科植物。丹頂鶴每年生一竇蛋，一般生 2 到 4 隻，由公乸輪流孵，孵化期 31 到 32 日。
1980年代後，對丹頂鶴嘅專項研究展開，至今已對其分佈、繁殖地同越冬地嘅生態同行為、遷徙呢啲都掌握嘅一定嘅信息。目前丹頂鶴嘅人工繁殖同人工授精技術亦成熟。1990年代以後，根據繫放研究同人造衛星跟蹤技術，丹頂鶴嘅遷徙路線已經明確。
東亞地區嘅居民，用丹頂鶴象徵幸福、吉祥、長壽同忠貞。各國嘅文學同美術作品中成日有出現，殷商時代嘅墓葬中，就有鶴嘅形象喺雕塑度出現。春秋戰國時期嘅青銅器鐘，鶴體造型嘅禮器就已出現。道教中丹頂鶴飄逸嘅形象已成為長壽、成仙嘅象徵。
一般分布於非洲經東南亞去到菲律賓同索羅門群島。全世界有 57 種，當非洲有 9 種。中國的犀鳥有 4 種，大多集中生活響雲南西南部如勐臘縣，金平縣，以及廣西南部，分別係白喉犀鳥，棕頸犀鳥，冠斑犀鳥，雙角犀鳥，4 種均為中國國家二級受保護動物。
犀鳥係實行一夫一妻制，響繁殖季節多成對活動，而在非繁殖季節則大群活動。每年夏天，成對嘅犀鳥，會選擇高大樹幹裏面嘅窿築巢產卵。產完卵之後佢哋就用雀屎室住洞口，只留低一個可以畀雀公伸嘴尖入去嘅細窿，保護雀蛋之餘，雌雀可以安心孵化犀鳥仔。
此外，犀鳥亦會捕獵各類小動物為副食，同時亦會食細小雀鳥嘅幼鳥同鳥蛋。例如飛行能力較弱金絲雀同蝙蝠，都可以喺飛行時被犀鳥捕食。犀鳥嘅食物仲包括一啲響樹上活動嘅蜥蜴，蛇，青蛙，老鼠同大型昆蟲。有啲品種犀鳥會突然飛落森林地下，捕捉蝸牛同無脊椎動物。
環尾狐猴係一種羣居動物，由狐猴乸帶領，一群大概有20隻左右。白天活動，鍾意喺地面行，有時會一路行一路跳，動作好滑稽。好戰，成日為咗爭地盤而打鬥，尤其係每年11～12月發情交配時期，並且經常以肛門腺分泌腺液塗喺樹度，以鞏固地盤。
全球31種狐猴中，約有15種經常被放喺動物園內繁殖，環尾狐猴係其中之一。雖然早喺1858年倫敦動物園已開始飼養第一隻環尾狐猴，但真正建立環尾狐猴種群就要直到1960年代，例如位於美國加州嘅聖地牙哥動物園喺野外獲得4隻環尾狐猴，飼養籠內達20年，其間已成功繁殖近100隻動物。
紅毛猩猩，又叫人猿，屬於靈長類，係世界上最大嘅住喺樹度嘅動物，亦係靈長目中第 2 最大嘅猩猩。佢同馬騮最大分別係猩猩無尾，可以用手或腳攞嘢食。同人類好相近，同人類基因相似度達96.4%。通常唔用聲音溝通，通常有好幾個個體會喺同一個區域活動，但係佢哋唔會理對方。
化石證據顯示，馬來西亞人好耐以前就捉細隻嘅紅毛猩猩，當寵物咁養。而第一個從原生地引入飼養紅毛猩猩嘅人，係荷蘭一個皇室成員，佢響1776年將一隻紅毛猩猩乸引入佢嘅私營動物園裏面。另外亦有記錄證實法國同英國倫敦先後喺1789年同1818年將紅毛猩猩引入到唔同嘅私營動物園同屋邨。
而最多紅毛猩猩運去動物園嘅時間係1927年，根據紀錄有25隻，係一個德國動物收藏家經船路運過嚟嘅。到2000為止，大概有886隻紅毛猩猩被分別運送到213個動物園或私人收藏，當中有386隻婆羅洲猩猩、305隻蘇門答臘猩猩、179隻混種猩猩同16隻未能分辨嘅品種。
而香港，現時香港動植物公園養咗紅毛猩猩，係屬於婆羅洲種，佢哋所住嘅籠係喺1978年起嘅。2010年，康文署從匈牙利一間動物園引入一隻猩猩公「Vandu」，作為繁殖同教育用途。香港濕地公園裏面亦有紅毛猩猩嘅模型，就喺展覽館嘅「濕地世界」裏面。
同其他樹袋鼠一樣，古氏樹袋鼠喺外型上都有別於住響地下嘅袋鼠，基本上已演化為完全樹棲嘅動物。而佢哋有短得嚟但好厚嘅皮毛。，通常由果仁色至紅褐色不等。有灰褐色嘅面，黃色嘅胸同腳，同一條褐黃色嘅尾，背面有兩條橫紋喺度 ，大概重7公斤。
盾臂龜係世界上第三大隻嘅陸上龜品種之一，身長可以去到八十厘米。長大咗嘅盾臂龜嘅盾片前部邊緣係向上捲曲嘅，背甲上嘅年輪輪廓分明，前肢前方表面覆俾又厚又大嘅多節鱗片冚住。為免熱到脫水，盾臂龜會挖窿避暑。佢哋喺清晨同挨晚時分最活躍，並會喺朝早曬太陽取暖。
呢樖嘢一般有40－70米高到，胸徑1.2m，樹皮係灰啡色或暗灰色，重有粗同橫嘅裂紋響度。樹枝有5－7m長，而且係輪生出嚟，好似雷達噉嘅放射樣。而樹葉係針形或披針噉，先端比較尖，有1.5－2cm長，1mm－2mm闊，好似覆瓦噉嚟排。
成樖嘢話似棕櫚又唔似，話似香蕉又唔似噉，一般有5~6米高，最高可以去到30米。而佢嘅葉排列莖頂，排成2行，好似把芭蕉扇噉。而佢嘅葉片係長2m，闊65cm嘅橢圓形，好似啲蕉葉噉。而佢嘅花係聚傘花序，一般生喺樹杈嗰度，入面有5~12朵花。
呢樖嘢嘅樣非常之靚，成年都青咇咇。而花嘅方面，一般喺每年4～6月同埋8～9月開花，而且喺春夏兩季都見到好多花響度，重要唔停噉開，花重有好大埐濃嘅香味，但係佢開完花唔結果。佢鍾意喺好多光嘅地區嗰度生，唔單止生嘅速度快，而且唔單止樹嘅壽命都好長，甚至連花期都好長吓。
呢樖嘢一般有7米高到，單葉互生，樹葉好似個腎嘅樣噉，葉色係淺綠色，葉面比較光滑。而花嘅方面，佢係總狀花序，一般生喺樹頂或樹杈嗰度，花瓣有5嚿，而花色係粉紅或淡紫色，都幾有花香吓，入面有5嚿雄蕊，其中有1嚿有深紅色嘅條紋響度。
廣州四圍種咗好多宮粉紫荊做綠化。天冷到開春之間，好啱賞花嘅地方包括流花路、雲城東路、雲城西路、齊心路、花城大道、臨江大道、海珠湖、海珠濕地、白雲路、東湖路、黃埔大道、水秀一路、花地河兩岸、閱江路、增城新城大道、增城荔城街佑府路、麓湖公園、華南農業大學、天河公園、珠江公園、燕嶺公園、白雲湖、城市兒童公園、生物島攬勝園、穗東街夏園湖、蓮花山明花園、大學城、大象崗森林公園、沙頭江景賞花長廊、南沙天后宮、南沙兒童公園、荔湖公園、正果鎮月亮灣公園、清水公園、仙村鎮仙村花園、大夫山森林公園、海鷗島森林公園、白江湖森林公園、十八羅漢松森林公園。
馬來豪豬係一種棲息喺森林嘅哺乳動物。主要喺夜間活動。通常過住以家庭為單位嘅生活，日間會棲身喺地洞或石隙裏面。遇到捕食者例如老虎、豹同亞洲豺犬嗰陣，會迅速豎起頸同背脊嘅硬刺，並用後腳拍打地面嚇退敵人。若果受到進一步威脅，會向橫或向後衝向敵人，並用硬刺展開攻擊。
係中國廣東省廣州市嘅其中一個度假區，喺番禺區大石鎮嗰邊。呢個度假區係由廣東長隆集團負責經營，入面有7個項目。喺2007年5月8號俾中國國家旅遊部公佈咗係第一批國家級5A景區，佢重係成個廣州市入面，唯一一個國家級嘅5A景區。
核電廠，又叫做核電站，係用核反應堆，分裂或者融合原子核釋放原子能嚟發電嘅能源設施。家下核裂變技術較成熟，啲核電廠全部都係靠裂變鈾、釷、鐶呢啲超重放射性元素，放出大量熱能，驅動發電機嚟到發電。重有一種核技術叫核聚變，嚮超高溫度同超高壓力之下令輕元素嘅原子核融合變成較重嘅元素，釋放大量熱能。
大亞灣核電廠，位於中國廣東省深圳市大鵬新區大鵬半島，係中華人民共和國建成嘅第二座核電站，由香港嘅中華電力同廣東核電投資有限公司持有，1994年開始營運，亦係中國首座用國外技術同埋資金建設嘅核電站。另外，喺大亞灣核電站側邊，亦有嶺澳核電站，兩者共同組成一個大型核電基地。
大亞灣核電廠自設立以來，就因為核電安全問題備受批評。其中創辦《明報》嘅香港文人金庸，就曾經喺《明報》發表多篇社評積極反對，又話萬一發生事故，香港就會變成「死港」。一向反核嘅時事評論員黃世澤亦批評，香港政府一直喺大亞灣核電廠嘅問題上，無足夠措施保障香港人。
2021年4月，日本公佈處理福島第一發電廠淨化後核廢水嘅處理方法，決定將廢水稀釋後排入大海，稀釋後每年最多排放22兆貝克嘅液態氚，濃度亦會稀釋到每升1500貝克，即係世衛飲用水標準嘅七分一。香港核學會主席陸炳林指，日本公佈嘅做法其實對人體影響唔大，但消息公佈後就引嚟中國外交部嘅攻擊。
呢次選舉係中華民國第一次直接選舉，亦係動員戡亂時期結束之後第一次總統、副總統選舉，繼1993年新加坡總統選舉之後，漢族地區第二個、兩岸四地第一個以直接選舉方式產生嘅國家元首。呢屆選舉一共有四組候選人參選，雖然執政嘅中國國民黨面臨部分黨員出走參選，但係響當時發生嘅台海飛彈危機推波助瀾之下，最終投票率係76.
選前，反對李登輝勢力嘅人期望林洋港同陳履安可以合組團隊去選總統，點知陳履安唔濟，搵咗王清峰做副總統人選，林洋港就搵埋都係反李路線嘅郝柏村做競選拍擋。而大陸方面，為求影響台灣大選嘅選情，大陸軍方喺選舉前一排試射飛彈，想威嚇台灣，但係結果弄巧反拙，大陸嘅行為反而令台灣民意轉投李登輝，最終李登輝以過半數得票當選中華民國第一次嘅直選總統。
香港《太陽報》係1998年3月開始籌備工作，1999年3月18號創刊，當日頭版新聞係「打擊盜版大遊行」。創刊前已經喺電視出廣告，以「太陽一出、黑白分明」做宣傳口號，而且由嗰日起「太陽網」每日清晨都會更新新聞網頁。
2016年3月29號，東方報業集團董事會宣佈，鑑於香港營商環境轉差，由2016年4月1號起，暫停出版旗下有17年歷史嘅《太陽報》，電子版同埋網站亦會同日停止運作，但唔排除日後經濟同營商環境改善後復刊。
太陽花學運，又叫318學運，係2014年台灣爆發嘅一場學運，事源2014年3月18號晚6點，台北一班民眾因為反對國民黨控制嘅立法院唔去審查清楚就通過同中共簽《兩岸服務貿易協議》，佢哋當中有400幾個學生衝入立法院佔領議事廳靜坐抗議，之後陸陸續續有超過萬名群眾聚集喺立法院外聲援。
徐欣瑩，中華民國政治人物，新竹縣新豐鄉人，臺灣衛星測量領域第一位女博士，2005年以無黨籍首次參與選舉，然而媒體誤報徐欣瑩獲台灣團結聯盟提名，後臺聯黨前黨主席蘇進強親筆信函釐清徐欣瑩從未加入臺聯黨，當年以第二高票當選新竹縣議員。
2008年立法委員選舉競選失利，2009年徐欣瑩加入中國國民黨以第一高票連任新竹縣議員。2012年立法委員選舉爭取到國民黨提名，以全國第一高票當選立法委員，2015年退出中國國民黨，並加入民國黨獲選為黨主席，喺投入2016立委選舉後，為咗抬高整體聲勢，決定同親民黨總統參選人宋楚瑜搭檔競選2016年中華民國總統選舉，成為中華民國史上最年輕嘅副總統候選人，但競選失利。
2017年9月18號，俄羅斯中央選舉委員會正式宣布2018年3月18號舉行新一屆總統選舉。而俄羅斯現任總統普京由2000年到而家已經間斷做過三屆總統，外界關注普京會唔會再連任。8月到訪布里亞特自治共和國嗰陣亦被人問佢會唔會參選嗰時回答話願意考慮。
2017年12月25號，選舉委員會就納瓦爾尼嘅參選資格進行投票表決，十三個委員入面，十二人投反對票，一人棄權，決定禁止納瓦爾尼參選。委員會話，納瓦爾尼曾經因為涉及詐騙案被定罪判監五年，雖然得到緩刑，但係唔符合參選資格。
2017年12月31號，納瓦爾尼由律師代表出庭聽取法院裁決，中央選舉委員會代表響庭上向法官解釋禁止納瓦爾尼參選嘅理據，法院認同選舉委員會嘅決定，認為納瓦爾尼唔符合參選資格，駁回佢嘅上訴。納瓦爾尼嘅代表律師表明會繼續向最高法院同憲法法院提出上訴，要求重新審視裁決，重會向歐洲人權法院申訴。
六十五歲嘅普京2017年12月23號響莫斯科執政統一俄羅斯黨代表大會上闡述佢對俄羅斯現代化嘅願景同治國大計，佢話俄羅斯係一個擁有千年歷史嘅國家，但唔應該被當成係阿婆，一味以藥物紓緩痛楚，而係要對症下藥令國家返老還童，變得後生有活力。
佢又承諾會打擊貪腐，增撥額外資源畀醫療同教育。普京今次將會以獨立候選人身分競逐連任，佢決定唔以統一俄羅斯黨名義參選，相信係想同黨內多名高層捲入貪腐醜聞劃清界線，不過佢仍然攞到黨嘅支持，民調亦話佢支持率高企，外界預料佢將可以順利連任。
納瓦爾尼因為年初被判侵吞款項罪成喪失參選資格批評委員會唔畀佢參選嘅決定有政治動機，企圖打壓反對派，剝奪數以百萬計嘅選民選擇權，表明會就裁決向法院提出上訴。之後佢發放預先錄影嘅片段，批評呢場選舉根本唔係真正嘅選舉，只有普京同由佢揀過嘅候選人先可以參加，呼籲支持者杯葛選舉。
而宣布參選挑戰普京嘅電視節目女主持索布恰克響2017年12月23號正式攞到政團「公民倡議」提名競逐總統，佢話支持同性婚姻合法化，重承諾爭取公民權益，包括民眾參與和平示威同集會嘅權利。三十六歲嘅索布恰克過去雖然曾公開批評克里姆林宮嘅經濟同外交政策，但就從未對普京個人作出批評。
為咗谷高投票率，除咗普京親自出馬呼籲選民投票，當局亦會推出一系列宣傳活動，包括向首次投票嘅年輕人送免費演唱會飛，同埋向年老選民提供癌症篩查，官方預計今次投票率有六成幾。不過有報道就話，當局擔心投票率太低影響選舉認受性，下令地方政府動員投票。
當地一個選舉監察組織話，近日收到員工投訴被迫投票嘅個案急增。有醫生透露佢同同事亦被院方強迫投票，除咗需要填表寫明會到邊個票站投票之外，重要交出兩個人名，承諾講掂對方去投票，唔係就會飯碗不保同連累埋上司。
2018年3月19號，普京贏出總統選舉之後嘅第二日，接見選舉入面嘅對手，重申會繼續同國際盟友對話，盡力化解分歧，同時會保護俄羅斯利益。佢強調唔會參與軍備競賽，將會減少國防開支，對西方國家嘅語氣比之前軟化，佢早排公布俄羅斯會研發一系列新型武器。